Ulrik Imtiaz Rolfsen

Ulrik Imtiaz Rolfsen (født 4. mai 1972 i Oslo) er en norsk filmregissør, produsent og manusforfatter. Han har arbeidet med film siden 1995 og har laget flere reklamefilmer og musikkvideoer. Han debuterte som spillefilmregissør med den norske actionfilmen Izzat i 2005.


== Karriere ==
Ulrik Imtiaz Rolfsen har norsk-pakistansk far, Mohammed Ali Gondal, og norsk mor, billedkunstneren Kari Rolfsen. Han vokste opp på Hasle i Oslo. Han har i flere sammenhenger anklagd det norsk-pakistanske miljøet for ukultur.Ulrik Imtiaz Rolfsen har arbeidet med film siden 1995 og har laget flere reklamefilmer og musikkvideoer. Han debuterte som spillefilmregissør med den norske actionfilmen Izzat i 2005. Filmen skildrer et norsk-pakistansk gjengmiljø på 1980- og 1990-tallet. Izzat ble produsert av Filmkameratene, og Rolfsen skrev manus til filmen sammen med Leon Bashir. I 2005 var Rolfsen også B-regissør på Import Eksport, en annen norsk spillefilm med norskpakistansk tematikk. I 2007 hadde Rolfsen regien på spenningsfilmen Varg Veum – Bitre blomster, basert på en historie om Gunnar Staalesens kriminalromanfigur Varg Veum. Filmen ble produsert av Miso Film & SF Norge. 
Han har regissert Den siste revejakta som bygger på Ingvar Ambjørnsens roman med samme navn. Den åpnet Filmfestivalen i Haugesund i 2008.
I 2011 laget han serien Taxi. Serien handler om en ung norskpakistansk jurist som får nyss om storstilt taxisvindel i Oslo, og oppdager at pakistanske slektninger og norske myndigheter er involvert. Rolfsen fulgte opp serien med boka Gass i 2012.


== Den norske islamisten ==
Rolfsen og Adel Khan Farooq begynte i 2014 arbeidet med en dokumentarfilm om ekstrem islamisme og rekruttering av fremmedkrigere. De fulgte i denne forbindelse islamisten Ubaydullah Hussain og hans arbeid med å rekruttere norske statsborgere til å bli fremmedkrigere for Den islamske staten. En person Hussain hadde rekruttert ble 8. juni 2015 pågrepet på Landvetter flyplass utenfor Gøteborg, på vei til Syria. Ved hjelp av kommunikasjonskontroll avdekket PST senere samme dag at Hussain ønsket å oppbevare blant annet en minnebrikke hos Rolfsen.
Med hjemmel i straffeprosessloven § 197 andre ledd andre punktum, som gir adgang til ransaking av redaksjonslokale eller tilsvarende uten å vente på rettens beslutning, forutsatt at det er sannsynlig at etterforskningen ellers vil bli vesentlig skadelidende, traff statsadvokaten samme dag beslutning om ransaking i Rolfsens filmstudio. Ransaking og beslag ble gjennomført samme kveld. Rolfsen overleverte frivillig minnebrikker og en harddisk med alle opptakene som omhandlet den arresterte personen, mot at han fikk beholde en kopi. Politiet måtte dagen etter, 9. juni 2017, overgi materialet til Oslo tingrett fordi Rolfsen begjærte beslaget opphevet via sin advokat. Ettersom politiet i ettertid har innrømmet at de først plomberte beslagkonvolutten om morgenen 9. juni 2015, er det er uvisst om politet gjennomgikk opptakene før overleveringen til tingretten. Politiet fremsatte en begjæring om opprettholdelse av beslaget i medhold av straffeprosessloven § 205 tredje ledd, jf. § 203 og § 204.Oslo tingrett samtykket til politiets begjæring 26. juni 2015, og Rolfsens anke ble forkastet av Borgarting lagmannsrett 17. juli 2015. Høyesterett besluttet 20. november 2015 enstemmig at beslaget var i strid med straffeprosessloven § 125 og Den europeiske menneskerettskonvensjon artikkel 10, som blant annet omfatter kildevern, og dermed måtte oppheves. Om filmprosjektet uttalte Høyesterett følgende:

Etter min vurdering er [Rolfsen]s filmprosjekt i kjernen av undersøkende journalistikk; det griper fatt i et sentralt og presserende samfunnsproblem hvor allmenheten og myndighetene har behov for kunnskap og innsikt. Undersøkelsene er gjort mulig fordi [Rolfsen] har en særlig og tillitsbasert tilgang til et lukket islamistisk miljø. Jeg legger til grunn at et effektivt kildevern er helt avgjørende for at filmen kan realiseres. Så vidt jeg forstår, er også konsekvensen av politiets ransaking og beslag at kildene har trukket seg.

Norsk Redaktørforening bisto som partshjelper for Rolfsen i lagmannsretten og Høyesterett. Høyesteretts avgjørelse ble 4. april 2016 tildelt Columbia Universitys «Columbia Global Freedom of Expression Prize» for 2016.Det beslaglagte materialet inngikk i dokumentaren Den norske islamisten som ble vist på NRK 5. april 2017.


== Filmografi ==


=== Regi ===
2014 Haram
2011 TAXI
2008 Den siste revejakta
2007 Varg Veum - Bitre blomster
2005 Izzat


=== Manus ===
2014 Haram
2011 TAXI
2005 Izzat


== Utmerkelser ==
2014: Neshornet
2015: Ossietzkyprisen


== Referanser ==


== Eksterne lenker ==
(en) Ulrik Imtiaz Rolfsen på Internet Movie Database 
(da) Ulrik Imtiaz Rolfsen på Filmdatabasen 
(da) Ulrik Imtiaz Rolfsen på Scope 
(en) Ulrik Imtiaz Rolfsen på AllMovie 
(en) Ulrik Imtiaz Rolfsen hos The Movie Database 
Ulrik Imtiaz Rolfsen hos Filmweb
Intervju i Dagbladets Magasinet 2005
Haram film på vei